Sami Moilanen
Ura > Seuraura

Moilanen on Sipoon Wolfin kasvatti. Hän siirtyi juniorina sittemmin Jokereihin. Hän oli kaudella 2013–2014 C-nuorten SM-karsinnoissa joukkueensa paras pistemies ja jakoi sisäisen maalipörssin voiton Linus Nymanin kanssa tehoilla 11+11=22. C-nuorten SM-sarjan runkosarjassa Moilanen oli Jokereiden paras pistemies ja maalintekijä tehoilla 31+21=52. Pudotuspeleissä hän jakoi joukkueen sisäisen maalipörssin voiton Roope Hirvosen kanssa seitsemällä osumallaan. Moilanen valittiin kauden päätteeksi sarjan toiseen tähdistökentälliseen. Kaudella 2014–2015 hän oli pudotuspeleissä Jokereiden B-nuorten paras maalintekijä viidellä osumallaan. Moilanen palkittiin kauden päätteeksi sarjan vuoden tulokkaana Heino Pulli -palkinnolla ja hänet valittiin toiseen tähdistökentälliseen. Moilanen pelasi osan kaudestaan vain 15-vuotiaana myös Jokereiden A-nuorissa tehden kahdeksassa ottelussa tehot 4+3=7.
Kaudella 2015–2016 Moilanen nousi 16-vuotiaana Jokereiden A-nuorten avainpelaajiin ja teki runkosarjassa 38 ottelussa tehot 21+14=35. Hän oli joukkueen kolmanneksi paras maalintekijä. Moilanen valittiin A-nuorten SM-liigan joulukuun kuukauden tulokaspelaajaksi. Joulun jälkeen hän joutui kuitenkin noin kuukaudeksi sivuun nilkkavamman vuoksi.
Keväällä 2016 Lincoln Stars varasi Moilasen 113. pelaajana USHL-junioriliigan varaustilaisuudessa. Hän oli siirtymässä joukkueeseen kaudeksi 2016–2017. Samana kesänä Moilasen kuitenkin varasi myös WHL-joukkue Seattle Thunderbirds 52. pelaajana CHL:n varaustilaisuudessa. Hän päätti siirtyä joukkueeseen. Moilanen voitti kauden päätteeksi WHL:n mestaruuden, Ed Chynoweth Cupin.
Moilasta ei varattu NHL:ään kesän 2017 varaustilaisuudessa, mutta hän sai samana kesänä kuitenkin varaamattomana pelaajana kutsun Colorado Avalanchen tulokasleirille. Moilanen nousi kaudella 2017–2018 Thunderbirdsin varakapteeniksi.
Kaudeksi 2018–2019 Moilanen siirtyi 2+1-vuotisella SM-liigasopimuksella Tapparaan. Hän teki miesten pääsarjadebyyttinsä Mestarien liigan avausottelussa 31. elokuuta 2018 vieraissa norjalaista Storhamaria vastaan. Moilanen merkittiin Tapparan 13. hyökkääjäksi. Hän sai ottelussa jääaikaa lopulta vain 31 sekuntia. SM-liigadebyyttinsä Moilanen teki runkosarjan avauskierroksella 14. syyskuuta 2018 paikallisvastustaja Tampereen Ilvestä vastaan. Hänet merkittiin Tapparan 13. hyökkääjäksi. Moilanen sai ottelussa jääaikaa 2.30 minuuttia. Liigauransa avausmaalin hän teki 12. ottelussaan 2. marraskuuta 2018 vieraissa Rauman Lukkoa vastaan. Kaikkiaan Moilanen pelasi Tapparassa 24 runkosarjaottelua tehopistein 3+3=6 ja viisi CHL-ottelua tehden yhden maalin. Hän ei peliaikaa pudotuspeleissä, mutta Moilanen voitti kauden päätteeksi kuitenkin SM-pronssia. Hän pelasi kauden aikana myös yhden runkosarja- ja yhden Suomen Cupin ottelun lainalla Mestis-joukkue Lempäälän Kisassa. Moilanen vahvisti kevätkaudella myös Tapparan A-nuoria.
Ensimmäisellä kokonaisella SM-liigakaudellaan 2019–2020 Moilanen teki 53 runkosarjaottelussa tehot 6+7=13. CHL:ssä hän teki kahdeksassa ottelussa tehot 2+1=3. Joulukuussa 2019 Tappara käytti Moilasen sopimuksessa olleen option ja teki vuoden mittaisen jatkosopimuksen hänen kanssaan. Vuotta myöhemmin, joulukuussa 2020 Moilanen teki seuran kanssa kaksivuotisen jatkosopimuksen. Kausi 2021–2022 hänelle osoittautui Jatkoaika.com-verkkolehden pelaaja-arvion mukaan odotuksiin nähden vaisuksi, eikä Moilaselta nähty odotettuja kehitysaskeleita. Varsinkin Joona Luodon kuntouduttua loukkaantumisistaan hänen oli lopulta vaikea mahtua Tapparan kokoonpanoon. Moilanen pelasi vain yhden pudotuspeliottelun. Hän voitti kauden päätteeksi Suomen-mestaruuden. Moilanen voitti kauden aikana myös Mestarien liigan hopeaa.
Kaudeksi 2023–2024 Moilanen siirtyi vuoden mittaisella sopimuksella Tanskan pääsarjan Rødovre Mighty Bullsiin. Hän oli tehoilla 20+15=35 joukkueen paras maalintekijä ja Moilanen jakoi sisäisen pistepörssin toisen sijan Frank Gymerin kanssa edellään Marcus Almquist.
Huhtikuussa 2024 Moilasen uutisoitiin palaavan SM-liigaan ja tehneen 1+1-vuotisen sopimuksen Mikkelin Jukurien kanssa. Kuitenkin jo heinäkuussa 2024 ennen kuin Moilanen ehti pelata seurassa otteluakaan, Jukurit tiedotti että hänen ja seuran välinen sopimus purettiin yhteisymmärryksessä. Elokuussa tiedotettiin hänen palaavan vuoden mittaisella sopimuksella edelliskauden seuraansa Rødovreen. Tammikuussa 2025 Moilasen sopimus seuran kanssa kuitenkin purettiin ja hänen tiedotettiin siirtyvän loppukaudeksi ulkomaalaiseen seuraan. Maaliskuussa Moilasen uutisoitiin siirtyvän loppukaudeksi monikansallisen Erste Ligan romanialaisjoukkue Gyergyói HK:hon.